
	בית המשפט המחוזי בחיפה

	ת"פ 1734-07-21 מדינת ישראל נ' עכאוי (עציר) ואח'

	


	לפני כבוד השופט דניאל פיש 

	המאשימה
	 מדינת ישראל

	נגד



	הנאשמים
	.1 אחמד עכאוי (עצור) ת"ז  316312784 – ניתן גז"ד (7.3.22)
.2 פואד עסקרי (עצור) ת"ז  201228871 – ניתן גז"ד (13.6.22)

.3 סאהר חתחות (עצור) ת"ז  311381750 – ניתן גז"ד (7.3.22)
.4 אחמד מאדי (עצור) ת"ז  204411953 
.5 פואד מאדי (עצור) ת"ז  200389138 
.6 באסל טנטורי (עצור) ת"ז  208248179 – ניתן גז"ד (18.1.23)

.7 הייתם עלי (עצור) ת"ז  315831859 – ניתן גז"ד (17.5.22)

.8 קאסם מג'דוב (עצור) ת"ז  315569996 – ניתן גז"ד (7.3.22)


בשם המאשימה: עו"ד ענבל ברנסון

בשם הנאשמים 4 ו-5: עו"ד שאדי דבאח

	גזר דין
(בעניין נאשמים 4 ו-5)


1. הנאשמים 4 ו-5 הודו במסגרת הסדר חלקי שלא כלל הסדר אודות העונש בעבירות הנכללות בשלושה אישומים:

האישום הראשון (מיוחס לשני הנאשמים) – התפרעות לפי סעיף 152 לחוק העונשין, התשל"ז-1977 (להלן: "החוק"); הפרעה לשוטר בנסיבות מחמירות לפי סעיף 275א וסעיף 29 לחוק.

האישום השני (מיוחס לנאשם 4 בלבד) – התפרעות שסופה נזק ממניע של גזענות בצוותא לפי סעיף 157 רישא וסעיפים 144ו וסעיף 29 לחוק; היזק בזדון ממניע של גזענות בצוותא לפי סעיף 452 וסעיפים 144ו וסעיף 29 לחוק. 

האישום השלישי (מיוחס לשני הנאשמים)  

נאשם 4 - התפרעות שסופה נזק ממניע של גזענות לפי סעיף 157 רישא + סעיפים 144ו וסעיף 29 לחוק; התפרצות לבניין בנסיבות מחמירות ממניע של גזענות לפי סעיף 407(ב) וסעיפים 144ו ו-29 לחוק והיזק בזדון ממניע של גזענות לפי סעיף 452 וסעיפים 144ו ו-29 לחוק.

נאשם 5 - מעשה טרור של הצתה, עבירה לפי סעיף 448(א) סיפא וסעיף 29 לחוק העונשין בנסיבות סעיף 37 לחוק המאבק בטרור, התשע"ו-2016; פעולה בנשק למטרות טרור (נשיאה והובלה) לפי סעיף 30(א) לחוק המאבק בטרור, התשע"ו-2016.

פירוט האישומים

2. האירועים בכתב האישום התרחשו במהלך חודש מאי 2021 בתקופה בה התקיימה מערכה צבאית בין ישראל לארגון חמאס במסגרת מבצע "שומר החומות". בתוך ישראל התקיים גל של הפרות סדר והתפרעויות אלימות על רקע לאומני-גזעני, שכלל תקיפות כלפי כוחות המשטרה והביטחון וכלפי אזרחים יהודים וערבים. בין היתר, בעיר עכו התקיימו התפרעויות אלימות שכללו יידויי אבנים, ירי זיקוקים, השלכת בקבוקי תבערה וירי חי. כמו כן, במסגרת ההתפרעויות הועלו באש עשרות מבנים, סירות ורכוש נוסף בבעלות יהודית, כל זאת על רקע לאומני גזעני.
3. על פי האישום הראשון, מתוארת השתתפות של הנאשמים בצוותא עם אחרים בהתפרעויות והתקהלות בלתי חוקית בלילה שבין 11.5.21 ל-12.5.21 (להלן: "האירוע הראשון", במהלכם יודו אבנים לעבר שוטרים באזור כיכר התותח ובעיר העתיקה בסמוך לאכסניית אנ"א ולמסגד אלג'זאר. ההתפרעויות כללו חסימת כבישים, יידוי אבנים ובקבוקי תבערה, ירי זיקוקים וגרימת נזק לרכוש. נאשמים 4 ו-5 יחד עם אחרים יידו אבנים לעבר שוטרים ממרחק של מעל 50 מטרים .

4. על פי האישום השני, בהמשך למתואר באירוע הראשון, באותו לילה בסביבות השעה 22:25, נאשם 4 בצוותא חדא עם אחרים השחית מסעדה בעיר העתיקה בשם "אורי בורי" ביודעו שהיא בבעלות יהודי. 

במסגרת השחתת המסעדה  נופצה  דלת הזכוכית של המסעדה, נגרם הרס של הרכוש בפנים וכן נגנבו  20,000 ₪ ונבזז רכוש. בסמוך למעשי השחתת המסעדה על ידי הנאשמים, אנשים שזהותם אינה ידועה שפכו בנזין בתוך המסעדה ושילחו בה אש וכתוצאה מכך נגרמו נזקים של מעל 2 מיליון ₪. לנאשם 4 יוחס מעשה ההשחתה בחזית המסעדה. יצוין, שבשלב מסוים של המעשים האמורים, נאשם 4 ניגש אל דלת המטבח שם התחבאו באותה עת 4 מעובדות המסעדה, אחת מהן בהיריון מתקדם, וסייע להן לצאת מהמקום. 

5. על פי האישום השלישי, באותו ערב בשעה 22:25 נפגע והושחת מלון "אפנדי"  בבעלות אורי ירמיאס. תחילה הגיע אחר שזהותו ידועה כשהוא רעול פנים, הצטרף למתפרעים אחרים ובאמצעות אבן שבר את זכוכית הדלת והכניס את ידו כשהוא אוחז מיכל ובו חומר דליק, שאת תכולתו שפך על רצפת המלון ועל הקרקע מחוץ לדלת ובסמוך אליה; לאחר מכן באמצעות מצית הצית את דלת המלון וכתוצאה ממעשיו פרצה במקום דלקה.

סמוך למתואר לעיל, הגיע נאשם 5 עם אחרים שזהותם אינה ידועה למאשימה ביודעו שהמלון בבעלות יהודים וכי שוהים בו אורחים ועובדים. נאשם 5 ואחרים היו מצוידים במספר בקבוקי תבערה אותם נשאו והובילו על מנת להצית את המלון ולזרוע בו הרס מתוך מניע לאומני אידאולוגי ובמטרה לעורר פחד ובהלה בציבור כשיש במעשה סיכון ממשי לפגיעה חמורה ברכוש, שבנסיבות ביצועה יש אפשרות ממשית לגרום לפגיעה חמורה בגופו של אדם או חרותו במטרה לגרום פגיעה כאמור. נאשם 5 ואחרים נשאו את בקבוקי התבערה במטרה לקדם ביצוע מעשי טרור, וכאשר נאשם 5 הבחין בדלת המלון עולה באש, השליך בקבוק תבערה לעבר הדלת וגרם להגברת הלהבות, הכל מתוך אותם המניעים שפורטו לעיל. זאת עשו נאשם 5 והאחר כאשר באותה העת שהו במלון 20 אורחים ופקידת הקבלה.

כתוצאה ממעשיהם של האחר ונאשם 5, דלת המלון הוצתה ופרצה דלקה בתוך חדר הקבלה של המלון, כאשר האש שככה כעבור 10 דקות. האורחים ששהו במלון באותה עת יצאו מחדרם ופונו מהמלון, וכעבור זמן מה חלקם שבו אל המלון על מנת לאסוף את חפציהם ולעזוב את המקום. 

בשעה 23:05 לערך הגיעו מספר נאשמים, לרבות נאשם 4 יחד עם נוספים שזהותם אינה ידועה בסמוך למלון ביודעם שהוא בבעלות יהודים ועל מנת לזרוע בו הרסה מתוך מניע של גזענות. הנאשמים, לרבות נאשם 4 והנוספים, נכנסו אל תוך המלון וזרעו הרס רב בריהוט ובציוד אשר היה בו. הם שברו כיסאות, ספות, ציוד משרדי, צלחות וחפצים נוספים; ניפצו את מצלמות האבטחה ונטלו רכוש שלא כדין. הנאשמים, לרבות נאשם 4, עשו את המעשים האמורים מתוך מניע של גזענות. בין היתר, נאשם 4 השחית ציוד במלון ושבר את קופסת האזעקה שמוקמה מעל ארון בלובי הכניסה. לאחר מכן הנאשמים עזבו את המקום.

מספר דקות לאחר המתואר לעיל נכנסו אחרים אל המלון והציתו בו אש, וכתוצאה מהשריפה שפרצה במקום נגרם מותו של אבי הר אבן ז"ל ששהה במלון כאורח והיה בדרכו לצאת ממנו. 

בעקבות ההצתה ומעשי ההרס, ובין היתר מעשיהם של הנאשמים לרבות נאשם 4 ונאשם 5, נגרמו למלון נזקים כבדים בשווי של מעל 2 מיליון ₪. 

עמדת המדינה לעניין העונש

6. המדינה טענה שנפגעו ערכים מוגנים מקבוצות שונות ובהם הגנה על אוטונומית הפרט, גופו ורכושו, על זכות האדם לקניין ופרנסה, על שלום הציבור וביטחונו ועל הצורך לשמור על הסדר הציבורי. נטען שמדובר ברצף מעשים שקראו תיגר על ריבונות המדינה ושלטון החוק, אשר התבצעו בתקופה רגישה של מבצע "שומר החומות". נטען שכתוצאה מביצוע העבירות נפגעו במידה רבה ובעוצמה גבוהה קניינם של בעלי עסקים, ובפרט עסקיו של אורי ירמיאס, כל זאת בשל היות העסקים בבעלות יהודי. כמו כן, נטען שמעשיהם של הנאשמים פגעו גם בערכים המוגנים של כבודם וביטחונם של אנשי החוק והמשטרה ועוד נפגע האינטרס הלאומי בשמירה על היחסים בין יהודים וערבים בעיר מעורבת. נטען שבשים לב לתקופה שבה בוצעו המעשים, מידת הפגיעה בערכים המוגנים הייתה בעוצמה גבוהה מאוד. 

7. נטען שכל אחד מהאישומים מהווה אירוע נפרד, כאשר מדובר במספר עבירות שונות במהותן שהזיקה ביניהן מועטה ונוגעת רק לאופי ימי מבצע "שומר החומות". נטען שעל אף סמיכות זמנים מסוימת בין ביצוע העבירות, היות שמדובר בפגיעה בערכים מוגנים שונים ומגוונים ובמעשים שונים באופיים ובמהותם, גוברת ההצדקה לקבוע כי מדובר בשלושה אירועים נפרדים.

8. אוזכר שבתיק זה ביחס לנאשמים אחרים נקבע כי כל אחד מהאישומים מגולל סיפור נפרד בפני עצמו, וכי לא עולה כי מדובר בתכנית עבריינית אחת, למרות סמיכות הזמנים בין חלק ניכר של האישומים. 

9. 9נטען שניתן ללמוד ממעשיהם של הנאשמים על קיומן של מספר נסיבות מחמירות המציבות את מעשיהם ברף חמור במיוחד: מדובר ברצף של עבירות שבוצעו ברובן בלילה אחד, תוך שהנאשמים והאחרים עברו ממקום למקום, זרעו הרס והטילו אימה ופחד על אזרחים תמימים, וכן הטילו מעמסה אדירה על משטרת ישראל תוך שמעשיהם הופכים את העיר לזירת קרב. נטען שהמעשים מלמדים שהנאשמים מוסתים ומסוכנים ותרמו להסלמת המצב. נטען עוד שסמיכות הזמנים בין האירועים מעידה על גמירות הדעת של הנאשמים לפגוע בסדר הציבורי ולזרוע הרס בקניין בבעלות יהודית מתוך אידיאולוגיה גזענית לאומנית. כך למשל לגבי נאשם 4 שבחר להשחית שני עסקים בידיעה שהם בבעלות יהודית. בכל הנוגע לנאשם 5 – נטען שמדובר בעליית מדרגה מבחינת חומרת העבירות, עת בחר להגיע אל המלון כשהוא מצויד בבקבוקי תבערה במטרה לזרוק אותם לעבר בית המלון ותוך נטילת סיכון ממשי לפגיעה חמורה ברכוש ובגופו של אדם ואף מתוך מטרה לגרום לפגיעה כאמור. נטען שמעשי הנאשמים תרמו להמשך ההתססה שהייתה בקרב הציבור ולהסלמת המצב. 

10. נטען שהפסיקה קבעה שכאשר מדובר בעבירות כגון דא שבוצעו על רקע אידיאולוגי, נדחים ככלל שיקולי ענישה אחרים, כגון נסיבות אישיות ושיקולי שיקום, מפני שיקול של הגנה על שלומו וביטחונו של הציבור והרתעת עבריינים בכוח מפני ביצוע מעשים דומים. 

11. נטען שהנאשמים הינם בגירים כבני 22 ו-27 בהתאמה, אשר הבינו את המעשים ופוטנציאל הנזק הגלום בהם. נטען שהנאשם 4 הודה בשני אישומים נפרדים בעבירות שבוצעו מתוך מניע של גזענות כשהמעשים הופנו כלפי מלון ומסעדה ששייכים לאדם יהודי. ביחס לנאשם 5 נטען שהוא הודה באישום המייחס לו עבירות על רקע גזענות ואף מעשי טרור של הצתה ופעולות בנשק למטרות טרור, עבירות שבצדן עונש מאסר מרבי בין 20-25 שנה. נטען שהמניע הגזעני מהווה נסיבה מחמירה נוספת שיש בה כדי להכפיל את העונש הקבוע לצד העבירה. נטען שעל  בית משפט להביא בחשבון שיקולים הנוגעים למניע כנסיבה להחמרה בענישה וכן להתחשב בשיקול הרתעת היחיד והרבים בכל הנוגע לעבירות שבוצעו על רקע לאומני כאמור.

12. נטען שחוק המאבק בטרור נועד להתוות מדיניות ענישה מחמירה בעבירות טרור. נטען שסעיף 37 לחוק נועד להחמיר בענישה בקשר לעבירה של מעשי טרור ולכן קבע כפל עונש בגין אותה עבירה (אך לא יותר מ-25 שנים). נטען שהחמרת הענישה משקפת תפיסה לפייה היות עבירה מסוימת בגדר מעשה טרור על פי החוק, מהווה נסיבה מחמירה אינהרנטית. 

13. יתר על כן נטען שפוטנציאל הנזק הגלום במעשיו של הנאשם 5 באירועי מלון "האפנדי", כאשר דלת המלון כבר בערה, גבוה ביותר, שכן היה בו כדי להוות סכנה ישירה וממשית לפגיעות גוף וחיי השוהים במלון; זאת, מעבר לכלל שהפסיקה קבעה לפיו בשליחת אש טמונה סכנה להתפשטותה וגרימת נזק נרחב. נוסף על האמור, אף נטען לחומרה מיוחדת ביידוי אבנים וזריקת בקבוקי תבערה בהיותם סוג של מכת מדינה.

14. המדינה אזכרה את הפסיקה הבאה:

בעבירות ההתפרעות

· עפ"ג 26998-04-22 מדינת ישראל נ' מיאתב אבו אלהיג'א (9.5.22); שם הורשע נאשם בביצוע עבירות התפרעות, ניסיון לתקיפת שוטר בנסיבות מחמירות, היזק בזדון ואיומים, כאשר הנאשם נטל חלק בהתפרעות במסגרתה ידה אבנים לעבר שוטרים וניידת שבתוכה שוטר ממרחק של 20 מ'. חלק מהאבנים שידה לעבר הניידת, בצוותא חדא עם מתפרעים אחרים, פגעו בה. בבית משפט השלום נקבע מתחם ענישה שבין 8-24 חודשים והוטלו 8 חודשי מאסר בפועל. ערעור המדינה התקבל והעונש הוחמר ל-16 חודשים. 

· עפ"ג 26952-04-22 מדינת ישראל נ' נדים אנטקלי (9.5.22); שם הורשע נאשם בביצוע 3 עבירות של התפרעות ו-3 עבירות של הפרעה לשוטר בנסיבות מחמירות בצוותא, במקומות שונים בעכו במהלך לילה אחד, כאשר בכל אירוע יידה אבנים לעבר שוטרים. בית משפט השלום קבע מתחם ענישה שבין 8-20 חודשים והטיל 8 חודשי מאסר בפועל. בערעור הוחמר העונש ל-14 חודשי מאסר.

· ת"פ 30979-05-21 מדינת ישראל נ' וארד מנצ'ור (8.8.22); שם הורשע נאשם לאחר שמיעת ראיות בעבירות של ניסיון להיזק בזדון, ניסיון לתקיפת שוטר בנסיבות מחמירות והפרעה לשוטר במילוי תפקידו. הנאשם יחד עם אחר יידה אבן לעבר תחנת משטרת שפרעם וכשנתפס התפרע. נגזרו עליו 16 חודשי מאסר בפועל. 

ביחס למעשי הצתה ונשיאת בקבוקי תבערה

· ע"פ 6928/17 מדינת ישראל נ' יהודה אשרף (16.8.18); נדחה ערעורו של אחד המערערים בעבירת הצתה של כנסיית הלחם והדגים והתקבל ערעור המדינה, כך שהעונש הועמד על 5.5 שנות מאסר בפועל, חלף 4 שנים. המערער הורשע בבית המשפט המחוזי בעבירות הצתה, השחתת פני מקרקעין ממניע של עוינות כלפי ציבור, קשירת קשר לביצוע פשע ומעשים אחרים והסתייעות ברכב לביצוע פשע. 

· ע"פ 9821/16 פלוני נ' מדינת ישראל (30.11.17); נדחו ערעורים של נאשמים בגירים שהורשעו בהשלכת בקת"בים ויידוי אבנים לעבר תושבים יהודים וכוחות ביטחון בעיר העתיקה בירושלים. בבית המשפט המחוזי הוטלו עליהם עונשים כדלקמן: 5 שנות מאסר, 6.5 שנות מאסר ו-7 שנות מאסר. בית המשפט העליון עמד על החומרה הטמונה ביידוי אבנים ובקת"בים. 

· תפ"ח 25853-06-21 מדינת ישראל נ' מוחמד אג'באריה (8.12.22); שם דובר בנאשם אשר במהלך תקופת "שומר החומות" הגיע באמצעות רכב לאזור התפרעות באום אל פחם וביצע ירי באמצעות אקדח מתוך הרכב לעבר שוטרי מג"ב ממרחק של 100 מ'. איש לא נפגע. בהמשך, הנאשם נמלט מכוחות הביטחון והשליך לעברם מספר רעפים מגג, שאחד מהם פגע בראשו של רכז שב"כ שנחבל קלות. בגין האישום הראשון הוא הורשע במעשה טרור בכוונה מחמירה לפי סעיף 329(א)(2) ונשיאה והחזקה של נשק למטרות טרור. בגין האישום השני הוא הורשע בעבירות של מעשה טרור, חבלה בכוונה מחמירה ותקיפה הגורמת חבלה של ממש. ביחס לאישום הראשון נקבע מתחם ענישה שבין 5-8 שנות מאסר ובאישום השני 7-10 שנות מאסר. הושתו על הנאשם בסך הכל 15 שנות מאסר בפועל.

15. בנוגע למעשי נאשם 4 באישום השני והשלישי, הפנתה המאשימה לעונשים שהוטלו בגין מעשים דומים שבוצעו על ידי נאשמים אחרים שכבר נגזר דינם בהליך הנוכחי:

· בגין האישום השני נקבע ביחס לנאשם 3 מתחם ענישה שבין 10 – 45 חודשי מאסר בפועל והוטלו 30 חודשי מאסר. צוין שנאשם 3 אף לא נכנס לתוך המסעדה. 

· ביחס לאישום השלישי נקבע מתחם שנע בין 15-50 חודשי מאסר ונגזרו על נאשמים 30 חודשי מאסר בפועל. 

· על נאשם 1 שהורשע בגין התפרעות והשתתפות באישום השלישי נגזרו 33 חודשי מאסר בפועל. 

· על נאשם 8 שהורשע בגין 4 אישומים נגזרו 45 חודשי מאסר בפועל. 

· נאשם 7 שהורשע בגין האישום השלישי וכן בגין תקיפת פקח עירייה נידון ל-42 חודשי מאסר בפועל. 

· נאשם 2 שהורשע בשני אישומים: התפרעות במסעדת "אורי בורי" והשתתפות בהתפרעות במלון, נידון ל-48 חודשי מאסר בפועל.

צויין שערעורים שהוגשו על ידי הנאשמים על גזרי הדין נדחו.
16. המדינה טענה שמתחם העונש ההולם אינו נגזר אך ורק מרמת הענישה הנוהגת אלא נקבע בהתאם להכרעה ערכית המתבססת על השיקולים השונים, כאשר מדיניות הענישה מהווה רק אחד מאותם שיקולים. נטען שיש לקחת בחשבון גם  נסיבות המקרה והפגיעה בערך המוגן. 

17. בסופו של עניין המדינה ביקשה שייקבעו מתחמי ענישה כדלקמן:

ביחס לנאשם 4:

ביחס לאישום הראשון 12 – 24 חודשי מאסר בפועל. 

ביחס לאישום השני 18 – 36 חודשי מאסר בפועל. 

ביחס לאישום השלישי 4 – 6 שנות מאסר בפועל. 

ביחס לנאשם 5:
ביחס לאישום הראשון 12-24 חודשי מאסר בפועל.

ביחס לאישום השלישי 8-14 שנות מאסר בפועל. 

18. באשר לנסיבות שאינן קשורות בביצוע העבירה, צוין שלחובת נאשם 4 שתי הרשעות קודמות בגינן נידון למאסר על תנאי, וביחס לנאשם 5 הרשעה קודמת אחת בגינה נידון למאסר בפועל לתקופה של 6 חודשים. צוין עוד שהנאשמים הודו במעשים, וחסכו זמן שיפוטי, על אף שהודאתם ניתנה לאחר שנוהל מספר לא מבוטל של ישיבות. 

19. המדינה ביקשה שיוטלו בנוסף על העונשים האמורים, מאסר על תנאי, קנס ופיצוי משמעותי למתלוננים. 

20. נטען שבמקרה זה נמצאו מעט נסיבות מקלות באופן יחסי ונטען שלא קיימים שיקולי שיקום. 

טענות ההגנה לעניין העונש
21. הסנגור הזכיר שהנאשמים הודו במעשים המיוחסים להם ואינם מקלים ראש בהם. נטען שהמדינה ניסתה להעצים את חומרת המעשים המתוארים בכתב האישום, אך נטען שהענישה אינה נוסחה מתמטית וכל מקרה צריך להישפט לפי נסיבותיו. 

22. הוזכר שהנאשמים הורשעו בחלק מהאישומים מכוח ביצוע בצוותא. לגבי הנאשם 4 באישום השני, נטען שחלקו יחסית מזערי כאשר מיוחסת לו זריקת כיסא לחזית המסעדה בלבד. הוזכר עוד שנאשם 4 סייע לחלץ אנשים מתוך המסעדה, והסנגור ביקש להראות בכך שעל אף שביצע מעשים לא חוקיים הוא עזר ופינה אנשים. נטען שבתקופה רגישה לא ניתן להתעלם מכך שהיו אנשים ששלהבו את הרוחות וניצלו אנשים נאיביים (הכוונה לנאשמים) ונטען ששיוכם למעשי טרור מהווה צעד מרחיק לכת. 

23. הסנגור טען שמדובר בהיסחפות רגעית ולא מעשה מתוכנן, ונטען שאף יכול להיות שהיה כעס מסוים בנוגע למצב הסוציו-אקונומי שהביאו לביצוע העבירות; זאת מבלי לטעון שהמעשים היו לגיטימיים. 

24. נטען שחלקו המינורי של הנאשם 4, לעומת נאשם 2, צריך לקבל ביטוי בענישה באישום השני והשלישי.

25. נטען שהמדינה הרחיבה בטיעון בנוגע לאירועים במלון והסנגור שב והדגיש שכל נאשם צריך לקבל עונש אינדיבידואלי על פי מידת מעורבותו ועל מעשיו בלבד. נטען שלא הוכח קשר סיבתי בין ההצתה שנאשם 4 ביצע לבין התוצאה הטרגית שאירעה במקום בסופו של עניין. 

26. ביחס לנאשם 5, נטען שאומנם נשא נשק, אך שאין מדובר בנשק תקני כגון אקדח, אלא בקת"ב בלבד. עוד הודגש שהבקת"ב נזרק לדלת הכניסה ולא על אנשים והאש כבתה לאחר מספר דקות. נטען שבסופו של יום לא נגרם נזק למאן דהו על ידי מעשי הנאשמים. 

27. נטען שחוק המאבק בטרור הוא לא חזות הכל וכי ישנה פסיקה מועטה ביחס אליו, ונטען שיש להתייחס אליו בפרופורציה מתאימה, כאשר לא מדובר במקרה דנן בנאשמים השייכים לארגון טרור או לקבוצה בעלת השקפות אידיאולוגיות נגד המדינה. נטען שבמקרה דנן ניתן לבחור לחילופין במניע גזעני.

28. נטען שבמקרים דומים ניתנו עונשים מתונים במידה משמעותית, וביניהם: 

· ת"פ 66152-06-20 מדינת ישראל נ' אבו סכראן (7.3.21); שם הורשע נאשם 1 בגין מעשה טרור של הצתה, מעשה טרור של ניסיון להיזק בזדון ומעשה טרור של מעשי פזיזות ורשלנות, ונקבע מתחם שבין 20-40 חודשי מאסר. באותו מקרה הנאשמים זרקו בקת"ב לעבר בית מגורים בו התגוררה משפחה יהודית, ובאישום השני ירו זיקוקים ויידו אבנים לעבר ביתה של משפחה יהודית, ובאישום השלישי ירו זיקוקים ויידו אבנים לעבר ביתה של משפחה יהודית. באישום הרביעי נורו זיקוקים לעבר רכבים של יהודים בחניון בסמוך לבית והסריטו את עצמם בטיקטוק. על נאשם 1 הושתו 26 חודשי מאסר בפועל ועל נאשם  2 - 18 חודשים. 

· ת"פ 4369-05-21 מדינת ישראל נ' מוחמד עביד; שם בגין 3 עבירות התפרעות, 4 ניסיונות תקיפת שוטר, מעשה טרור וניסיון הצתה הושתו על נאשם 24 חודשי מאסר בפועל. 

· ת"פ 21278-09-21 מדינת ישראל נ' מאלק נאסר (7.6.22); באותו מקרה כתב האישום כלל 6 אישומים: מעשה פזיזות ממניע גזעני; מעשה פזיזות ממניע גזעני וניסיון תקיפה בצוותא ממניע גזעני; השתתפות בהתפרעות וניסיון תקיפת שוטר בנסיבות מחמירות; מעשה פזיזות ממניע גזעני וניסיון תקיפה בצוותא ממניע גזעני; השתתפות בהתפרעות והפרעה לשוטר בנסיבות מחמירות; השתתפות בהתפרעות וניסיון תקיפת שוטר בנסיבות מחמירות. בתאריכים שונים, הנאשם יחד עם אחר, השתתף באירועים שונים בשיח ג'ארח והר הבית, וירה זיקוקים לעבר בתי יהודים והשתתף בהתפרעויות אלימות ובלתי חוקיות. הוטלו עליו 30 חודשי מאסר בפועל. 

· ת"פ 43840-06-21 מדינת ישראל נ' אחמד אבו סביתאן (7.11.22); במקרה זה דובר בנאשם שהורשע על פי הודאתו בעבירה של מעשה טרור של ניסיון הצתה ובעבירת התפרעות וניסיון תקיפת שוטר בנסיבות מחמירות. הוטלו 14 חודשי מאסר בפועל, למרות שהיה מדובר בנאשם בן 19 לגביו הומלץ בתסקיר על צו מבחן. מדובר באירועים שהתרחשו במהלך חודש הרמדאן בירושלים שכללו אלימות, זריקת אבנים וחפצים לעבר אנשים וכלי רכב בעלי חזות יהודית או סממנים יהודיים מתוך מניע גזעני וכן התפרעויות על רקע לאומני נגד כוחות משטרה. 

· ע"פ 2313/22 וסים סרור נ' מדינת ישראל (7.11.22); הושתו על המערערים עונשי מאסר בפועל של 34 חודשים בגין הרשעתם במעשה טרור של תקיפה בנסיבות מחמירות, בשל מעורבותם באירוע של תקיפת יהודי בעיצומו של מבצע "שומר החומות". באותו מקרה עת נהג יהודי סמוך לוואדי אלג'וז בירושלים בדרכו לתפילה התגודדו סביבו אנשים והחלו לתקוף אותו ואת רכבו; כאשר יצא מהרכב והתחיל להימלט אחד הפורעים תפס אותו, הפיל אותו והכה אותו בכל חלקי גופו. המערערים הצטרפו לפורעים, כאשר מערער 1 בעט והיכה בקרבן ברגליו באמצעות קסדת אופנוע, והמערער 2 בעט בו ברגליו. הערעור נדחה.

· ת"פ 10894-06-21 מדינת ישראל נ' עומר אבו זינה (8.12.21); נאשם צעיר נעדר עבר פלילי אשר הורשע על פי הודאתו בהתפרעות, מעשה פזיזות ורשלנות, עבירה של פעולה בנשק למטרות טרור, ועבירה של מעשה טרור של חבלה בכוונה מחמירה. באותו מקרה בתקופת "שומר החומות" במסגרת התפרעות כנגד שוטרים בשכונת בית חנינה, נחסם כביש, הוצתו צמיגים והושלכו לעבר כוחות המשטרה אבנים, חפצים נוספים ובקת"בים. הנאשם הצטרף לאירוע ובמשך דקות ארוכות יידה אבנים ובקת"ב לעבר השוטרים ממרחק של 20 מטר. צויין כי במזל איש לא נפגע. הנאשם נידון ל-30 חודשי מאסר בפועל, תוך כדי שנקבע מתחם שבין 30 – 60 חודשי מאסר בפועל. הערעור לבית המשפט העליון בע"פ 22/18 (27.7.22), נדחה.

· ע"פ 577/22 מדינת ישראל נ' להב גאוגרקר אוחנינה (6.3.22); לאחר שהערכאה הדיונית הטילה 12 חודשי מאסר בפועל בגין עבירות של הסתה לגזענות, התפרעות ממניע גזעני וחבלה במזיד ברכב ממניע גזעני, הוחמרה הענישה בערעור והושתו 20 חודשי מאסר.

· ת"פ 32585-03-21 מדינת ישראל נ' יעקוב קוואסמה (10.11.21); שם דובר בנאשם בגיר שהורשע על פי הודאתו בהשתתפות בהתפרעות, מעשה טרור של ניסיון הצתה בצוותא, פעולה בנשק למטרות טרור שנעשתה בצוותא. זאת, בעקבות מעשים שנעשו במחסום הכניסה למחנה הפליטים שועפאט במסגרתם נזרקו גם בקת"בים ואבנים ונורה מאות כוורות זיקוקים לשער כניסה, לאחר שהנאשם 1 קשר קשר עם אחרים להשתתף בהפרות סדר נגד כוחות הביטחון במקום, כקבוצה מאורגנת ומתואמת. הנאשם היה בן 18.5 במועד ביצוע העבירות עם הרשעות קודמות בעבירות דומות. הוטלו עליו 16 חודשי מאסר בפועל.

· ת"פ 24594-06-21 מדינת ישראל נ' יעקוב אטנאו (11.7.22); נאשם 2 (מתוך 6 נאשמים) שהורשע על יסוד הודאתו בעבירה של חבלה בנסיבות מחמירות ועבירה של חבלה במזיד ברכב ממניע גזעני. דובר באירוע שהתרחש במהלך מבצע "שומר החומות", עת הנאשמים התאספו באזור מסגד סידני עלי ותקפו אדם ממוצא ערבי שישב ברכבו בחניון. נאשם 2 יידה יחד עם אחרים אבנים גדולות לעבר הקורבן והשליך בקבוק זכוכית לעבר הרכב (צורף תיק נוסף של שתי עבירות איומים משנת 2019). על נאשם 2 הוטלו 31 חודשי מאסר בפועל בגין התיק העיקרי.

· ע"פ 3067/22 מדינת ישראל נ' סאלח בכיראת (16.6.22); בגין עבירת איומים ממניע גזעני ושתי עבירות אלימות העולות כדי מעשה טרור – חבלה בכוונה מחמירה וניסיון לחבלה חמורה בנסיבות מחמירות הוחמר עונשו של הנאשם ל-35 חודשים חלף 30 חודשים. 

· ת"פ 47450-05-21 מדינת ישראל נ' פלוני (7.12.22); שני נאשמים, אחד מהם בגיר, הורשעו על פי הודאתם במסגרת הסדר טיעון שכלל שני אישומים משותפים בגין ביצוע עבירה של מעשה טרור של חבלה בכוונה מחמירה ובביצוע שתי עבירות של התפרעות, כאשר תקפו עובר אורח בכביש שזיהו כיהודי. הנאשם הבגיר הורשע גם בגין אישום נוסף בעבירה של יידוי אבן או חפץ לעבר כלי תחבורה בנסיבות מחמירות ובעבירה של חבלה במזיד ברכב. נאשם 2 היה כבן 25 בעת ביצוע העבירות ללא  עבר פלילי. ניתן בעניינו תסקיר שלילי. ביחס לנאשם 2 נקבע מתחם של 36 – 72 חודשי מאסר בפועל והוטלו עליו 52 חודשי מאסר בפועל. 

· ע"פ 5794/15 מדינת ישראל נ' שלמה טויטו (31.10.16); שני נאשמים בפרשת הצתת בית הספר הדו-לשוני בירושלים, אשר נגרם לו נזק כבד בעקבות ההצתה. בערכאה הדיונית הוטל על אחד הנאשמים עונש של 24 חודשי מאסר בפועל במסגרת הסדר טיעון, כאשר הוא הורשע בגין הצתה והשחתת פני מקרקעין; ועל הנאשם השני הושתו 30 חודשי מאסר בפועל בעבירות דומות ובשל עבירה נוספת של הסתה לאלימות. בערעור נקבע כי המתחם שקבע בית משפט קמא, בין שנה עד 5 שנות מאסר, מקל מדיי מבחינת הרף התחתון. בהתאם לכך, הוספו 8 חודשי מאסר לעונש של כל אחד מהנאשמים כך שבסופו של דבר העונשים הועמדו על 32 חודשים ו-38 חודשים. 

29. הסנגור הוסיף וטען שפסקי הדין אליהם הפנה משקפים את המתחם שצריך להיקבע לגבי הנאשמים כאן. נטען שהמעשים אינם אופייניים לנאשמים. מעבר לאמור, הסנגור הצביע על כך שהמצב בעכו חזר לקדמותו, כפי שהיה טרם ההתפרעויות שהתלוו למבצע "שומר החומות". בנוסף, נטען שהנאשמים נמצאים תקופה ארוכה בתנאים של עצורים ביטחוניים והם מסתגרים בחדר שלהם ולא מתחברים לקבוצת העצורים עמה הם נמנים. 

30. הוזכר שנאשם 4 גרוש עם ילדה ועבד בספינת טיולים טרם מעצרו ונאשם 5 נשוי עם 3 ילדים, עבד בדייג ובספינת טיולים טרם מעצרו. 

דברי הנאשמים
31. נאשם 4 ביקש סליחה, טען שהוא חווה קשיים בבית הסהר, ומזדהה עם המדינה. הוא גם אמר שברצונו להתחתן ולהקים משפחה חדשה (בת זוגתו העידה לטובתו) וטען שאין לו דבר נגד היהודים ושהוא חי עמם ונפגש אתם. הוא ביקש סליחה על מעשיו.

32. נאשם 5 הביע חרטה על המעשים, התנצל וביקש לחזור לחייו, לאשתו ולילדיו.

דיון

33. הנאשם 4 בן 29, עצור מיום 7.6.21. נאשם 5 בן 24, עצור מיום 7.6.21. 

34. הערכים המוגנים שנפגעו כתוצאה ממעשיהם של הנאשמים הם שמירה על שלטון החוק והסדר הציבורי, פגיעה ברכוש ובגוף, בזכות הקניין, ובשלום הציבור. לאור המניע הגזעני באישום השני ביחס לנאשם 4 ונוכח העובדה שהנאשם 5 הורשע בעבירות שסווגו כמעשי טרור, וכן בשל העובדה שהעבירות כולן בוצעו על רקע המבצע הצבאי "שומר החומות", מתווסף רכיב משמעותי של חומרה לעבירות ולפגיעה בערכים המוגנים (ע"פ 8469/99 אסקין נ' מדינת ישראל (1.1.01)). 

35. הפסיקה הדגישה את החומרה הנוספת בכל הקשור למעשים שבוצעו על רקע לאומני: "בית משפט זה עמד לא אחת על החומרה שיש לייחס לעבירות הצתה בכלל ולעבירות הצתה על רקע אידיאולוגי בפרט... מה שהרקע להצתה אידיאולוגי, יש בכך כדי לכפות את עמדותיהם הקיצוניות של מבצעי העבירה על הציבור הרחב בדרכים אלימות באופן המערער את סדרי המשטר הדמוקרטי...) ע"פ 1214/18 מוחמד נאשף נ' מדינת ישראל (11.11.18); ראו גם רע"א 5024/14 אברהם אלמקיס נ' מדינת ישראל (28.7.15); וע"פ 1466/20 מדינת ישראל נ' פלוני (22.7.20). 

כמו כן, בפסיקה הובהר שכאשר מדובר בעבירות טרור, בשל החומרה היתרה הטמונה בעבירות אלה, ונוכח הפגיעה הרחבה של מעשי הטרור בציבור בכללותו, יש להתאים את מדיניות הענישה הנוהגת לרף שנקבע בחוק המאבק בטרור (ע"פ 8114/22 מדינת ישראל נ' מחמד ראזם ואח' (30.1.2023)).

36. באשר לשאלה אם מדובר באירוע אחד או אירועים שונים, אני חוזר על האמור בגזרי הדין הקודמים שניתנו בפרשה זאת: כל אחד מהאישומים מגולל סיפור נפרד בפני עצמו כאשר לא מתקיים קשר הכרחי בין כל אישום ואישום. לא עולה מתוך כתב האישום כי מדובר בתכנית עבריינית אחת על אף סמיכות הזמנים בין חלק ניכר של האישומים. הקשר היחיד בין האירועים השונים הינו אירועי ההתפרעות של אותם ימים ואין בכך כדי להוביל למסקנה כי מדובר באירוע אחד. 

37. על בסיס תיאור נסיבותיו כל אחד מהאישומים השונים שפורט לעיל, ובהתחשב באישומים שכללו עבירות של כפל עונש המרבי מחמת ביצוע מתוך מניע של גזענות או כאלה המהווים מעשי טרור ועל סמך מדיניות הענישה המשתקפת מן הפסיקה, נקבעים מתחמי ענישה כדלקמן:

האישום הראשון (שני הנאשמים) 8 – 20 חודשי מאסר בפועל.

האישום השני (נאשם 4 בלבד) 10 – 40 חודשי מאסר בפועל.

האישום השלישי – ביחס לנאשם 4: 15 – 50 חודשי מאסר בפועל;

           ביחס לנאשם 5: 30 – 60 חודשי מאסר בפועל. 

38. באשר לקביעת העונשים בתוך המתחם, יצוין שלנאשם 4 שתי הרשעות קודמות, אם כי בעבירות לא חמורות ולנאשם 5 עבירה קודמת משנת 2008 של רכישת והחזקת נשק שלא כדין וביצוע עסקה אחרת עם נשק, יצוא ויבוא נשק בלי רשות, שבגינה הוטל עליו מאסר בפועל ל-6 חודשים. לשני הנאשמים משפחות והם אנשים צעירים. כמו כן, שני הנאשמים הודו בביצוע העבירות שיוחסו להם, אם כי לא בשלב ההתחלתי של המשפט. כל אחד מהנאשמים הביע חרטה על מעשיו וטען שהמעשים אינם אופייניים לו. לכך יש להוסיף עוד שביחס לאישום השני, נאשם 4 ניגש לדלת המטבח במסעדה שם התחבאו מספר עובדים וסייע להם לצאת מהמקום.

39. בהתחשב בכל האמור לעיל, הנני מטיל עונשים בתוך המתחמים כדלקמן:

על נאשם 4:

באישום הראשון  – 9 חודשי מאסר בפועל;

באישום השני – 26 חודשי מאסר בפועל;

באישום השלישי – 30 חודשי מאסר בפועל.

על נאשם 5:

באישום הראשון – 9 חודשי מאסר בפועל;

באישום השני – 30 חודשי מאסר בפועל;

באישום השלישי – 45 חודשי מאסר בפועל.

40. מידת החפיפה בין העונשים שיוטלו על כל נאשם תיקבע בהתאם להוראות סעיף 40ג(ב) סיפא ו-(ג) לחוק העונשין כדלקמן:

על נאשם 4 :

· 45 חודשי מאסר בפועל, מהם תנוכה תקופת מעצרו מיום 7.6.21.

· מאסר על תנאי לתקופה של 20 חודשים למשך 3 שנים, שהתנאי יופעל במידה והנאשם יעבור עבירות אלימות או רכוש מסוג פשע או עבירות לפי סעיף 144ו לחוק העונשין. 

· פיצוי לנפגע ירמיאס באישומים השני והשלישי בסך 20,000 ₪ לתשלום עד ליום 31.12.23. 

על נאשם 5:

· 60 חודשי מאסר בפועל, מהם תנוכה תקופת מעצרו מיום 7.6.21.
· מאסר על תנאי לתקופה של 20 חודשים למשך 3 שנים, שהתנאי יופעל במידה והנאשם יעבור עבירות אלימות או רכוש מסוג פשע או עבירות לפי חוק המאבק בטרור. 

· פיצוי לנפגע ירמיאס באישומים השני והשלישי בסך 20,000 ₪ לתשלום עד ליום 31.12.23. 

זכות ערעור תוך 45 ימים.

ניתן היום,  ט' אדר תשפ"ג, 02 מרץ 2023, בהעדר הצדדים.

